**GETARIAKO UDALA**

***Iragarkia***

**GETARIAKO HERRIAN 18 ETA 35 URTE BITARTEKOA ADINA DUTEN GAZTEEI ETXEBIZITZAK ALOKATZEKO DIRU LAGUNTZAK EMATEA ARAUTUKO DUEN OINARRI ARAUTZAILE OROKORRAK**

ZIOEN AZALPENA

Azken urteotako egoera ekonomikoak inoiz baino kinka larriagoan jarri du gaurko gazteriaren lan egoera prekarioa, bai soldata aldetik baita tenporalitatearen aldetik ere.

Getariako etxebizitzen egoerak kezka sortzen du. Izan ere, Getariako etxebizitza merkatua mugatua da, alokairu eskaintza txikia dago eta prezio altuekin, baita pisu turistikoen gorakada, eta etxebizitza huts kopuru altua.

1. **Helburu zehatza**

Dagokigun honek xedea da Getariako herrian etxebizitzen alokairurako diru-laguntzak ematea arautuko duten oinarriak adostea.

Azken helburu bezala du:

* 18 eta 35 urte bitarteko (biak barne) gazte getariarrei dirulaguntza ematea, bereziki beren emantzipazio bidean.
* Bereziki gazteei euren emantzipazio bidean laguntzea.
* Modu orokorrean, Getaria herrian alokairuko etxebizitza eskuratzea sustatzea

Dirulaguntza hori oinarri hauetan ezarritako baldintzen arabera emango da, onuradunak gutxienez 12 hilabetetan izandako alokairu gastua kontuan hartuta eta betiere, baldintza horiek denbora tarte horretan mantentzen badira.

Laguntzatik kanpo geldituko dira kontribuzio edo zerga kontzeptupean sor daitezkeenak, baita dagokion kontratuan berariaz sartuta baleude ere.

Eusko Jaurlaritzak urtero onartzen dituen alokairurako laguntzak, Gaztelagun, udal laguntza hauek baino lehentasun handiagoa izango dute. Beraz, Getariako Udalaren laguntzaren eskatzaileak derrigorrez eta lehentasun izaerarekin (udal laguntzaren eskaera egin aurretik hain zuzen ere) tramitatuta izan beharko du Gaztelagunen laguntza, eta hura ez badu lortzen bakarrik izango du udal laguntza hau jasotzeko eskubidea.

Gaztelagunen laguntza (<https://labur.eus/xaAJe>) derrigorrez tramitatu behar hori salbuetsita egongo da, hain zuzen ere, udal laguntzen organo kudeatzaileak izaera objektiboz zehazten baldin badu eskatzaileak ez lituzkeela beteko inolaz ere, Eusko Jaurlaritzaren laguntzen oinarriak. Irizpide bera mantenduko da etxebizitza laguntza osagarrien kasuan (Lanbide) eta Eskubide Subjektiboko Prestazioaren kasuan ere.

1. **Finantzazioa**

Deialdi honetan araututako diru- laguntza ekonomikoak emateko igorritako kredituaren zenbatekoa 2200.480.152.00.01 2021 partidan zehaztutakoa izango da, 20.000,00€koa.

Banatzeko diru-laguntzen zenbateko osoak dagokion aurrekontuko partidan esleitutako zenbatekoa gainditzen badu, zenbateko hori diru-laguntza guztien artean proportzionalki banatuko da.

1. **Organo eskuduna**

Oinarri hauek onartzeko eskumena duen organoa Udalbatza Osoa da (Toki Jardunbidearen Oinarriak arautzen dituen apirilaren 2ko 7/1985 Legearen 22.2.d) eta 49. artikuluek dioenaren arabera).

1. **Herritar onuradunak**

Diru-laguntza hauek ematea bera, eta onuradunaren eta erakunde emailearen arteko harreman juridikoa, oinarri hauek eta dirulaguntzak ematen direnean indarrean den araudiak aginduko ditu.

Oinarri hauetan ezarritakoaz gain, honako hauek arautuko dituzte diru-laguntzak:

* Diru-laguntzen 38/2003 Lege Orokorra, azaroaren 17koa.
* Diru-laguntzen Araudi Orokorra, 887/2006 Errege Dekretuak onartua, uztailaren 21ekoa.

Indarrean dagoen aurrekontu ekitaldiaren kargura emango diren diru-laguntzen onuradunak izango dira, Gipuzkoako Aldizkari Ofizialean oinarri hauek argitaratzen diren egunean eta epean, ondorengo baldintza zehatzak beteko dituzten pertsona edo Familia Unitateak, zeinak ondorengoak bete behar dituen:

1.- Onuradunak.

* Pertsona fisikoak, banaka nahiz familia unitate batean bilduta, baldin eta oinarrietan jasotako baldintzak betetzen badituzte.
* Agindu honen ondorioetarako, familia unitateak dira ezkontza bidez elkartuta dauden pertsonak edo izatezko bikote erregistratuak, eta, hala badagokio, beren ardurapean dauden seme-alabak, bai eta guraso bakarreko unitateak eta beren ardurapeko seme-alabak ere.
* Eskatzaile bakoitza bizikidetza unitate independentea izango da familiarrak ez badira edo hala frogatu ez bada, eta kontratua sinatu duten guztien artean banatuta konputatuko da errenta alokairua.
* Familia-unitatea osatzen duten pertsona guztiek, seme-alaba adingabeek izan ezik, agindu honetan eskatzen diren baldintzak bete beharko dituzte.

2.- Laguntzaren onuradunak bete beharreko baldintzak

* 18 eta 35 urte bitarteko adina izatea, Gipuzkoako Aldizkari Ofizialean oinarri hauek argitaratzen diren egunean eta diruz lagundu daitekeen epean, Familia Unitatean kide diren menpeko adin txikikoak ez ezik. Diru laguntza hau, 36 urte betetzen diren hilabetearen aurreko hilabetera arte onartuko da.

Adinari dagokion salbuespena egongo da, 18 urte beteta ez izan arren, beren kasa bizi diren gazte eta emantzipatuak. Getariako Udaleko Zerbitzu Sozialek egiaztatu beharko dute egoera hori nolakoa den.

* Eskatzaileak edo Unitate Familiarreko kideetatik inork ez izatea beren jabetzan edota jabetza soilean etxebizitzarik, herentzia edo dohaintza bidez eskuratutako etxebizitza baten edo batzuen titularkide diren kasuetan ezik, baldin eta titularkidetasun horren portzentajeak ez badu % 50 gainditzen eta etxebizitzetako partaidetzen balioa 75.000,00 eurotik gorakoa ez bada. Edota baldin eta ez badu egiaztatzen banantze edo dibortzio arrazoiengatik eskuragarri ez duela edo bere borondatearekin zerikusirik ez duen beste arrazoiren batengatik ezin duela bertan bizi.
* Dirusarreren osaketari dagokionez, amaitutako azken zerga ekitaldiko kapital errentetatik eratorritako errendimendu gordinen zenbatekoa ezin izango da urtean 600,00 eurotik gorakoa izan.
* Banandu edo dibortziatuen kasuan, diru sarreren zenbatekoa kalkulatzerakoan seme-alabengatiko mantenu pentsioa bai eta hipoteka kargei dagokien hileroko kuoten zenbatekoak kenduko zaizkie.
* Diru-laguntzen onuradun diren Familia Unitateetan sartutako pertsona guztiak dirulaguntza jasoko duen etxebizitzan erroldatu beharko dira, alokairu kontratua sinatu ostean, eta datu hau diru-laguntza jaso baino lehen egiaztatu beharko dute. Halaber, kontratua hasi baino lehenagoko datarekin, kontratuaren titular ez diren pertsonak baleude etxebizitzan erroldatuta, kontratuaren titularrek erroldan baja-eskaera egin beharko dute pertsona horientzat, diruz lagun daitekeen epearen barruan.
* Gutxienez Familia Unitateko pertsona bat Getariako herrian erroldatua egon izana, gutxienez 5 urtetan, eskaera aurkezteko unean.
* Familia-unitatea osatzen duten pertsona guztiek batera diru-sarreren muga, hauek baino txikiagoa izatea:
* 28.000,00 euro gordin urtean (eskatzaile bakarra bada).

— 35.000,00 euro gordin urtean (bi eskatzaile edo gehiago badira Familia-unitatea osatzen duten pertsona guztiak).

|  |  |
| --- | --- |
| **€ GORDIN URTEAN** |  |
| 0-15.000 | %75 |
| 15.000,01-21.000 | %55 |
| 21.001-28.000 | %35 |
| 28.000-35.000 | %20 |

* Bizikidetza Unitateko kide guztiek Getariako Udaleko zerga, tasa, arbitrio eta zehapenen ordainketa guztiak eguneratuta izan behar dituzte.
* Onuradunaren eta errentatzailearen artean ezin izango da inolako familia-loturarik izan odolkidetasun edo ahaidetasuneko hirugarren mailaraino.
* Errenta banku-transferentzia bidez ordaintzea.

1. **Onuradunen betebeharrak**

Diru-laguntzetarako Lege Orokorraren 14. artikuluan arabera, onuradunak honakoak ere bete beharko ditu: Ematearen oinarrian den helburu zehatza betetzeko erabiltzea diru-laguntza eta eskatzen zaien informazio osagarri guztia aurkeztu beharko diote Getariako Udalari.

Udal zerbitzuak beraganatu ahal izango dira, edota Udalaren batu baseak kontsultatu ahal izango dituzte diru-laguntzaren oinarrietan adierazitako baldintzak betetzen direla egiaztatzeko helburu bakarrarekin.

1. **Etxebizitzaren baldintzak**

Diruz lagunduko den etxebizitzak, Getariako udalerrian kokatuta egon beharko du derrigorrez eta dagokion bizigarritasun baimena izan beharko du.

Edonola ere, etxebizitzak gutxienez ondorengo bizigarritasun baldintzak bete beharko ditu, hirigintza eta etxebizitza legeei jarraiki:

* Erabiltzeko moduan dagoen sukaldea, elikatze-iturri elektriko edo gasezkoa duena, eta behar bezala hornitua.
* Dutxa edo bainuontzia duen bainugela.
* Erabiltzeko egoeran dagoen ur bero sistema, bainugelara eta sukaldera zerbitzuarekin.
* Erabiltzeko egoeran dagoen 220 volt-eko instalazio elektrikoa, dagokion buletinarekin.
* Iturriko ura izatea.
* Sare orokorrera isurketa duen saneamendua.
* Kalerako aireztatzea.

1. **Baztertzeak**

Ez dira diru-laguntzaren onuradun izango honako egoera hauetan aurkitzen diren eskaerak:

* Sustapen publikoko babes ofizialeko etxebizitzak, tasatuak barne.
* Helburu turistikoa duena.
* Azpierrentamenduak.
* Logelen alokairuak (logela eskubidea).
* Etxebizitza gisa erabilitako bizigarritasun baimenik gabeko lokalak.
* Bizigune programaren barruan dauden alokairu etxebizitzak.
* Ez da onartuko urte bete baino iraupen txikiagoa duen kontraturik.
* Euren izaera edo helburua kontutan izanik, beste udal departamendu, administrazio edo erakunde autonomoren baten programei zuzendu beharrekoak.

1. **Laguntzen zenbatekoa eta laguntza ematearen prozedura**

Diru-laguntzaren zenbatekoa hileko alokairu prezioaren %75 izango da, gehienez hilean 250 euroko laguntza eskaera bakoitzeko eta gehienez 12 hilabeteko epealdi batetarako.

Etxebizitza partekatzen duten baina familia-unitate bat osatzen ez duten pertsona fisikoen eskaeren kasuan (adibidez, lagun arteko pisua), hileko 250 euroko laguntza osoa eskatzaileen artean proportzionalki banatuko da.

URTEKO DIRU SARRERAN ARABERA:

* 28.000,00 euro gordin urtean (eskatzaile bakarra bada).

— 35.000,00 euro gordin urtean (bi eskatzaile edo gehiago badira).

|  |  |
| --- | --- |
| **€ GORDIN URTEAN** |  |
| 0-15.000 | %75 |
| 15.000,01-21.000 | %55 |
| 21.001-28.000 | %35 |
| 28.000-35.000 | %20 |

Behin betiko proposamen ebazpena onetsi ondoren, Alkatetzak prozedura ebatziko du ebazpen arrazoituaren bidez, jardunbidean erabakiaren funtsak adieraziko dira, oinarrietan ezarritakoarekin bat.

Ebazpenean berariaz jakinaraziko dira ezetsitako eskaerak, halakorik balego.

Ebazpena erabaki eta jakinarazteko gehienezko epea sei hilabetekoa izango da.

Diru kopurua diru laguntza jasotzeko baldintzak betetzen dituzten guztien artean banatuko da, behin-behineko zerrenden ebazpenaren aurka aurkeztutako alegazioak onartuz gero, behin betiko zerrendetako diru kopuruetan aldaketak egon daitezke.

Hala badagokio, aurkeztutako alegazioak aztertu ondoren, behin betiko ebazpenaren proposamena egingo da, eskaerak aurkeztutako pertsonen zerrenda azalduko da, proposatutako diru-laguntza eta zenbatekoa proposatuz.

1. **Eskaera aurkezteko tokia eta epea**

Laguntza hauek jaso nahi dituzten herritarrek, deialdian jasotakoari jarraiki, Getariako Udalaren bulegoetan (Gudarien enparantza, 20808 Getaria) eskura daitekeen eskabide eredu ofiziala aurkeztu beharko dute. Udalaren web orrian ere eskuratu ahalko dute aipatutako eredua.

Udalak, herritarrari prozedura errazteko, hala dagokionean bere kabuz eskuratu ahalko du hainbat agiri, eskatzaileari eskatu gabe.

Eskabideak presentzialki Udaletxeko beheko solairuan edo elektronikoki (B@K-Q, NAN elektronikoa, Izenpe txartela, etab. Ziurtagiri digitala izan behar da) udal webgunetik [www.getaria.eus](http://www.getaria.eus) eskatu ahalko da.

Aurkeztu beharreko dokumentazioa:

1. Eskabide-orria, behar bezala beteta (www.getaria.eus ) eta sinatuta.

2. Laguntza eskatzen duen pertsona bakoitzaren Nortasun Agiria, pasaportea edo egoitza-txartelaren fotokopia. Adin txikikorik balego, Familia Liburuaren fotokopia ere aurkeztu beharko da. Azken agiri hori kasu guztietan aurkeztu beharko da senidetasuna egiaztatzeko, baldin eta ondorengotza alegatu bada.

Banandu edo dibortziatuta dauden pertsonen kasuan:

* Epai irmoaren fotokopia bat, non zehazten den hitzartutako seme-alabengatiko mantenu pertsona. Mantenu pentsioaren ordainketaren ziurtagiriak aurkeztu beharko dira.
* Hipoteka kargei dagozkien hileroko ordainketen ziurtagiriak.

3. Eskatzailearen eta Familia Unitatearen errolda agiria (eskaera egiterakoan udalean bertan eskatu ahalko da).

4. Etxebizitzaren alokairu-kontratuaren kopia, indarrean dagoena eta diruz lagundu daitekeen epe barnekoa. Maizterrak bat baino gehiago badira, eta kontratuan ez bada zehazten maizter bakoitzak ordaindu beharreko zenbatekoa, erantzukizunpeko adierazpen bat egin beharko da, kopuru horiek zehaztuz.

5. Diru laguntza ordaintzeko erabiliko den Kontu Korrontearen titularitatea (laguntzaren eskatzaileren berdina) egiaztatzen duen agiria.

6. Estatu mailan etxebizitzaren jabe ez izatearen ziurtagiria, laguntza eskatzen duten 18 urtetik gorako kide guztiena, jabetza erregistroak igorria, laguntza eskaera eman baino gehienez 15 egun lehenagokoa.

7. Etxebizitza baten titular-kide izanez gero, aurkeztu beharreko agiriak:

* Herentzia kasuan, herentziaren onarpen-agiria eta etxebizitza-partaidetzaren eskritura.
* Dohaintza-kasuan, dohaintza-eskritura.
* Bi kasuetan, partaidetza saldu izan balitz: eskualdatzearen eskritura.

8.Diru-sarrerak frogatzeko agiriak:

– Pertsona Fisikoen Errentaren gaineko Zergaren aitorpena, eskaera-dataren aurreko azken zergaldiari dagokiona. Pertsona Fisikoen Errentaren gaineko Zergaren aitorpenari, behar izanez gero, kontribuziorik gabeko prestazioen ziurtagiria erantsiko zaio.

– Pertsona Fisikoen Errentaren gaineko Zergaren aitorpena egin behar ez dutenek, honako agiri hauek aurkeztu beharko dituzte:

– Gizarte Segurantzaren Diruzaintza Nagusiak eginiko lan-bizitzaren agiria, data eguneratua duena: <https://labur.eus/JkuRh>

– Baldin badagokio, PFEZ atxikipenen ziurtagiri ofiziala (2020.urteko 10-T dokumentua, lan egindako zentruetan eskatuta).

– Ikerketarako beka eta/edo diru-laguntzen kasuan, hori jaso dutela ziurtatzen duen agiria.

- Ekitaldi horretan (eskaera hau aurkezteko unean betetako azken zerga- ekitaldia) PFEZ aitorpena aurkezteko derrigortasunik ez izatea egiaztatzen duen ziurtagiria Foru Ogasunak emana.

- Autonomoen kasuan kontzeptu guztiengatik ekitaldi horretan jasotako diru sarrera gordin guztiei buruzko dokumentua, enpresak edo enplegu emaileak emandakoa.

9. Gizarte Segurantzako betebeharrak eta Zerga obligazioak betetzerakoan egunera dagoela egiaztatzea: <https://labur.eus/YRXQG> .

10. Zinpeko aitorpena, errentamenduko babes publikoko etxebizitzarik ez duela eta errenta, prestazio edota diru-laguntza bateraezinik jasotzen ez duela esanez (eskaera orrian betetzen da).

11.Orokorrean edonolako diru-laguntzak jasotzea eragozten duen inolako egoeratan ez dagoela , eta bereziki oinarri hauen baldintzak betetzen dituela egiaztatzen duen zinpeko aitorpena sinatuta. Adierazpen horrek honakoak adieraziko ditu: alokairuko etxebizitzan bizi d(ir)en edo biziko d(ir)en pertsona(k), deialdiaren baldintza zehatz hauek guztiak betetzen dituztela (eskaera orrian betetzen da).

12. Banku-transferentzia bidez errenta ordaindu izana ziurtatzen duen agiria. Onartuko da alokairu osoaren ordainagiri bakarra pertsona desberdinak baldin badaude partekatzen alokairu berbera, betiere alokairuaren ordainagiria eskatzaile guztien izenean badago.

13. Etxebizitzaren errentatzailearekin edo haren Familia unitateko kideren batekin odolkidetasun edo ahaidetasunezko hirugarren mailarainoko familia- loturarik ez dagoenaren erantzukizunpeko adierazpena.

14. Diru-laguntza emateko bete-beharrak kontuan izanik, baliagarria izan daitekeen beste edozein agiri.

**Eskatzaileek berariazko baimena eman beharko diete Getariako Udaleko udal zerbitzuei, eskumena duten erakundeek laguntzen onuradun izateko bete behar diren baldintza guztiak betetzeko datuak bildu ditzaten, Datu Pertsonalak Babesteko abenduaren 13ko 15/1999 Lege Organikoko 6. artikuluan ezarritakoa betez.**

1. **Akatsak zuzentzea.**

Eskabideak edo harekin batera aurkeztu beharreko dokumentazioak akatsen bat baldin badu edo osatu gabe baldin badago, interesatuei hamar laneguneko epea emango zaie, jakinarazpena jaso eta hurrengo egunetik aurrera, antzemandako hutsak konpon ditzaten. Emandako epea amaitu eta aurkitutako akatsak konpondu ezean, eskaera bertan behera utzi dutela iritziko da, prozedura artxibatuz, 39/2015 Legeko 68. artikuluan xedatutakoarekin bat ebazpena eman eta gero.

1. **Diru-laguntzaren ordainketa.**

Onartutako diru-laguntza izaera pertsonalekoa da.

Alokairu partekatua denean, kontratuan ez bada zehazten zenbat ordainduko duen pertsona bakoitzak, bakoitzari emateko laguntza kalkulatzeko, etxebizitza osoaren hileko errenta zatituko da kontratuko titularren kopuruaren artean. Beste era batera izango balitz, zinpeko adierazpen bat sinatu beharko dute kontratuaren titular guztiek adierazteko bakoitzak zenbat ordainduko duen, eta kopuru horrek bat egin beharko du justifikatzeko ekarriko duen ordainagiriarekin.

Etxebizitza bakoitzeko eskatzaile bi edo gehiago daudenean eta laguntzarako eskubidea dutenean, ordainketa eskatzaile bakoitzaren bankuko kontuan egingo da, betiere, pertsona bakoitzak Udalari aurkezten badio dagokion alokairuaren zatiaren ordainagiria.

Diru-laguntza ordainketa bakarrean edo hainbat zatitan zatikatu ahalko da, beti ere eskaera eta agiri justifikagarriak aurkeztu ondoren:

* Laguntza eskaerak eta ordainketak urte horretako urtarrilaren lehen hamabostaldian eta uztaileko lehen hamabostaldian egin ahalko da.
* Ordainketa horien zenbatekoa, data horretara arte urte horretan egiaztatutako alokairu gastuen araberako proportzioan egingo da.

1. **Beste diru- laguntzekin bateragarritasuna.**

Oinarri hauen arabera emandako diru-laguntzak helburu berarekin ematen diren beste diru-laguntzekin bateragarri ezinak izango dira.

Laguntza hauen eskatzaile gisa, bereziki baztertuta daude:

- Bizigune Programaren bitartez etxebizitza alokatuta duten gazteak.

- Epe berdinagatik Eusko Jaurlaritzako Gaztelagun diru-laguntza jasotzea dagokienak.

- Diru-sarrerak bermatzeko errenta (DSBE) eta administrazio publikoen gizarteratze-politiketatik eratorritako beste edozein errenta jasotzea.

– Etxebizitzarako prestazio osagarria (EPO), etxebizitzarako prestazio ekonomikoa (EPE), udalak ematen dituen diru-laguntzak edo alokairuko gastuak ordaintzen laguntzen duten beste administrazio edo erakunde publiko batzuen edozein diru-laguntza jasotzea.

– Gizarte-larrialdietarako laguntzak (GLL) jasotzea, Gizarteratzeko eta Diru-sarrerak Bermatzeko abenduaren 23ko 18/2008 Legearen 44. artikuluaren 2.a) apartatuan aipatutako alokairu- gastuei loturik daudenak.

1. **Publizitatea**

Getariako Udalaren web orrian eta iragarki-oholean argitaratuko dira emandako diru-laguntzen zerrenda, horiek jasoko dituzten onuradunak eta jasotako diru-kopuruak.

Diru-Iaguntzen datuak ez dira argitaratuko, baldin eta diru-Iaguntzak argitaratze hori pertsona fisikoen errespetu eta babesaren nahiz intimitate pertsonal zein familiarraren aurkakoa denean, eta diru-Iaguntza hori arautzen duten oinarrietan horrela jasota dagoenean.

1. **Errekurtsoak.**

Oinarri hauen aurka berraztertzeko errekurtsoa jarri ahal izango da hilabeteko epean hura onartu duen organo eskudunaren aurrean, edo zuzenean aurka egin ahal izango zaio bi hilabeteko epean Administrazioarekiko Auzien epaitegiaren aurrean.

Era berean, diru-laguntzak emateko behin betiko ebazpenaren kontra berraztertze-errekurtsoa jarri ahal izango da ebazpena eman zuen organu beraren aurrean, hilabeteko epean, ebazpenaren jakinarazpenaren biharamunetik kontatuta.

1. **Oinarrien interpretazioa**

Oinarri hauen interpretazioaren harira edozein zalantza sortuz gero, diru-laguntza emateko ardura duen organo berari dagokio horri buruz erabakitzea.

1. **Hizkuntza oharra**

Euskarazko eta gaztelaniazko testuen artean kontraesanik edo inkoherentziarik antzemanez gero, euskarazko testuak izango du balioa.

**LEHEN XEDAPEN GEHIGARRIA**

Araudi honek indarrean jarraituko du aldatu edo indargabetu arte.

**AZKEN XEDAPENA**

Araudi hau indarrean sartuko da Gipuzkoako ALDIZKARI OFIZIALEAN argitaratu eta hurrengo egunera.